
Iepirkuma procedūras pretendentiem


Par iepirkuma procedūru Nr. RS2026/034/AK


Akciju sabiedrība “RĪGAS SILTUMS” saņēma ieinteresētā piegādātāja papildu informācijas pieprasījumu iepirkuma procedūrā “AS “RĪGAS SILTUMS” jaunas ģeogrāfiskās informācijas sistēmas ieviešana un uzturēšana”, ID. Nr. RS2026/034/AK.

Pretendenta jautājums Nr.1: 
“Iepirkuma nolikuma 2. pielikuma 1.4. punkts paredz, ka pretendents iepriekšējo 5 (piecu) gadu laikā ir realizējis un pasūtītājam nodevis vismaz 2 (divus) ĢIS risinājumus, iesniedzot vismaz vienu pozitīvu pasūtītāja atsauksmi; atsauksme nav jāiesniedz, ja pakalpojums sniegts pašam Pasūtītājam.
Formulējums "pasūtītājam nodevis" paredz sistēmas nodošanu trešajai personai, tādēļ nav skaidrs, kā vērtējama pieredze, kas iegūta, izstrādājot un produkcijā uzturot ĢIS risinājumu paša vajadzībām. Šāda pieredze pēc apjoma un satura ir līdzvērtīga trešajai personai nodota risinājuma pieredzei, un tās neatzīšana nepamatoti sašaurina pretendentu loku. 
Ņemot vērā minēto, lūdzam veikt grozījumus Iepirkuma dokumentācijas 2. pielikuma 1.4. punktā, paredzot, ka prasības apliecināšanai var norādīt arī pretendenta paša vajadzībām izstrādātu un produkcijā uzturētu ĢIS risinājumu, ņemot vērā uz to attiecināmos 1.4. punkta apakšpunktos noteiktos kritērijus, un ka šādā gadījumā atsauksmes vietā iesniedzams pretendenta paraksttiesīgās personas apliecinājums, kam pievienoti prasības izpildi apliecinoši pierādījumi.”
Komisijas atbilde uz jautājumu Nr.1: 
“Pasūtītājs neplāno veikt grozījumus nolikuma 2. pielikuma 1.4. punktā.
Pasūtītāja ieskatā ĢIS risinājuma izstrāde paša vajadzībām nav pilnībā pielīdzināma risinājuma izstrādei un nodošanai neatkarīgam klientam, jo:
1) Projektos, kas tiek realizēti ārējam pasūtītājam, izstrādātājam ir jāspēj identificēt, analizēt, precizēt un saskaņot prasības ar organizāciju, kuras procesi, struktūra un prioritātes sākotnēji nav pilnībā zināmas.
2) Ārējam pasūtītājam izstrādātais risinājums tiek vērtēts un pieņemts neatkarīgā kvalitātes kontroles procesā, kurā pasūtītājs pārbauda prasību izpildi, veic testēšanu un pieņem lēmumu par nodevumu akceptēšanu.
3) Ārējos projektos būtiska nozīme ir komunikācijai ar dažādām ieinteresētajām pusēm un lietotāju apmācība.
4) Ārējā projektā izstrādātājs uzņemas līgumiskas saistības pret trešo personu, tostarp attiecībā uz termiņiem, kvalitāti, garantiju un uzturēšanas prasībām.
5) Projekta realizācija citā organizācijā paredz darbu ar ārēju IT infrastruktūru, datiem, drošības prasībām un biznesa procesiem, kas būtiski atšķiras no izstrādes paša vajadzībām.
6) Neatkarīga pasūtītāja atsauksme sniedz Pasūtītājam iespēju pārliecināties par projekta veiksmīgu realizāciju un pasūtītāja apmierinātību ar rezultātu.
Ņemot vērā minēto, Pasūtītājs uzskata, ka prasība pēc pieredzes, kas iegūta, realizējot risinājumu citam pasūtītājam, ir objektīvi pamatota un tieši saistīta ar līguma sekmīgu izpildi. Šāda prasība ir samērīga ar plānotā projekta sarežģītību un apjomu.”


Pretendenta jautājums Nr.2: 
“Iepirkuma nolikuma 2. pielikuma 1.5. punkts nosaka, ka viens speciālists var pildīt tikai viena speciālista lomu, tādējādi piecām noteiktajām lomām (projektu vadītājs, IS arhitektūras speciālists, sistēmas analītiķis, programmētājs, testētājs) jānodrošina pieci atsevišķi speciālisti. Vienlaikus katrai lomai izvirzītas specifiskas pieredzes prasības — vismaz divi ĢIS projekti, tostarp viens ar integrācijām, atsevišķām lomām papildus pieredze inženierkomunikācijas nozarē un/vai attiecīgs sertifikāts.
Kopsakarā šīs prasības nozīmē piecas savstarpēji neaizvietojamas personas ar specializētu ĢIS pieredzi. Ņemot vērā šādu speciālistu ierobežoto pieejamību tirgū, prasība būtiski sašaurina pretendentu loku un samazina konkurenci, vienlaikus nepaaugstinot līguma izpildes kvalitāti, jo speciālists, kas atbilst vairāku lomu prasībām, tās pildot nodrošina to pašu kompetences līmeni. Izvērtējot Iepirkuma dokumentācijā noteikto darba apjomu un lomām izvirzītās prasības, secināms, ka atsevišķu lomu apvienošana pie minētajiem nosacījumiem neietekmē attiecīgo pienākumu kvalitatīvu un savlaicīgu izpildi.
Atbilstoši Sabiedrisko pakalpojumu sniedzēju iepirkumu likuma 2. pantam iepirkumu mērķis ir nodrošināt piegādātāju brīvu konkurenci un vienlīdzīgu un taisnīgu attieksmi pret tiem, savukārt 47. panta otrā daļa noteic, ka prasību apjoms nosakāms samērīgi iepirkuma līguma priekšmetam. 
Ņemot vērā minēto, lūdzam veikt grozījumus Iepirkuma nolikuma 2. pielikuma 1.5. punktā, paredzot, ka viens speciālists var pildīt vairākas šajā punktā noteiktās lomas, ja tas pilnībā atbilst katras attiecīgās lomas kvalifikācijas prasībām.”

Komisijas atbilde uz jautājumu Nr.2: 
“Nolikuma 2. pielikuma 1.5. punktā tiks veikti grozījumi, paredzot, ka speciālistu lomas var tikt apvienotas, bet izpildē jāpiedalās ne mazāk kā 3 (trīs) speciālistiem.”


Pretendenta jautājums Nr.3: 
“Līguma priekšmets paredz jaunas ĢIS ieviešanu un integrāciju ar pasūtītāja esošajām sistēmām, kas var prasīt specializētas programmatūras izmantošanu izstrādes, datu konvertācijas un integrācijas darbos. Informācija par pasūtītāja rīcībā esošajām licencēm tieši ietekmē pretendenta izmaksu aprēķinu un finanšu piedāvājumu, un tās nepieejamība rada risku, ka pretendenti finanšu piedāvājumus sagatavo, balstoties uz atšķirīgiem pieņēmumiem. 
Lūdzam sniegt atbildi, vai pasūtītāja rīcībā ir programmatūras licences (piemēram, MicroStation, AutoCAD, ESRI vai cita ražotāja), kuras izpildītājs varētu izmantot līguma izpildes vajadzībām? Ja šādas licences ir pieejamas – kuras licences un kādā kārtībā varētu tikt nodotas izpildītāja lietošanā Iepirkuma līguma darbības laikā?”

Komisijas atbilde uz jautājumu Nr.3: 
“Pretendentam Finanšu piedāvājumā ir jāiekļauj tikai tās licences, kas nepieciešamas piedāvātā ĢIS risinājuma darbības nodrošināšanai. Savukārt licences, kas saistītas ar integrāciju darbiem un citiem līguma izpildes darbiem, tiks nodrošinātas no Pasūtītāja puses, tādēļ Pretendentam Finanšu piedāvājumā tās nav jāiekļauj.”




Iepirkumu daļas vadītājs	          (paraksts *)	                        R. Kalniņš

* Dokuments ir parakstīts ar drošu elektronisko parakstu un satur laika zīmogu.

